b'\n_START_ARTICLE_\nPrimatologija\n_START_SECTION_\nKilm\xc4\x97\n_START_PARAGRAPH_\nVakarieti\xc5\xa1ka primatologija kilo kolonijiniais laikais, mokslininkams stebint primat\xc5\xb3 elges\xc4\xaf. Nors dauguma tyrim\xc5\xb3 buvo atliekama medicininiais tikslais, kai kurie mokslininkai testavo ir primat\xc5\xb3 intelekt\xc4\x85 ir jo ribas.\n_START_SECTION_\nTeorijos\n_START_PARAGRAPH_\n\xc5\xa0iuo metu primatologai vienodai gilinasi tiek \xc4\xaf primat\xc5\xb3 biologin\xc4\x99, tiek \xc4\xaf psichologin\xc4\x99 charakteristikas, ie\xc5\xa1kodami pana\xc5\xa1um\xc5\xb3 tarp \xc5\xbemoni\xc5\xb3 ir kit\xc5\xb3 primat\xc5\xb3. Manoma, kad \xc5\xbeinios apie m\xc5\xabs\xc5\xb3 artimiausius giminai\xc4\x8dius gyv\xc5\xabn\xc5\xb3 pasaulyje leis geriau suprasti ir \xc5\xbemogaus bei jo prot\xc4\x97vi\xc5\xb3 prigimt\xc4\xaf.\n_START_SECTION_\nKilm\xc4\x97\n_START_PARAGRAPH_\nJaponi\xc5\xa1koji primatologija i\xc5\xa1sivyst\xc4\x97 i\xc5\xa1 gyv\xc5\xabn\xc5\xb3 ekologijos mokslo. Jos pradininkais laikomi Kind\xc5\xbei Imani\xc5\xa1i ir D\xc5\xbeiuni\xc4\x8diro Itani. Pirmasis buvo gyv\xc5\xabn\xc5\xb3 ekologas, iki susidom\xc4\x97jimo primatais studijav\xc4\x99s arklius, o antrasis - antropologas ir Kioto universiteto profesorius.\n_START_SECTION_\nTeorijos\n_START_PARAGRAPH_\nJapon\xc5\xb3 primatologai labiau gilinasi \xc4\xaf socialinius primat\xc5\xb3 gyvenimo aspektus, pirmiausia \xc4\xaf socialin\xc4\x99 evoliucij\xc4\x85 ir antropologij\xc4\x85. Pagal j\xc5\xb3 teorij\xc4\x85, primat\xc5\xb3 studijavimas leis geriau suvokti \xc5\xbemogaus dvilyp\xc4\x99 prigimt\xc4\xaf: individualum\xc4\x85 ir socialum\xc4\x85._NEWLINE_Japon\xc5\xb3 primatologas Kavai Masao i\xc5\xa1k\xc4\x97l\xc4\x97 visi\xc5\xa1kai prie\xc5\xa1ing\xc4\x85 Vakarams mint\xc4\xaf: es\xc4\x85 vienintelis b\xc5\xabdas gauti patikimus mokslinius duomenis yra pasiekti artim\xc4\x85 ry\xc5\xa1\xc4\xaf su tiriamu gyv\xc5\xabnu. Kiti japon\xc5\xb3 mokslininkai \xc5\xa1ios teorijos nepar\xc4\x97m\xc4\x97, ta\xc4\x8diau ji jiems n\xc4\x97ra visi\xc5\xa1kai svetima. Kadangi mokslas, kaip ir kitos gyvenimo sritys, yra stipriai veikiamas kult\xc5\xabros bei religijos, \xc4\xaf tiriamus gyv\xc5\xabnus \xc5\xbei\xc5\xabrima su pagarba.\n_START_SECTION_\nMetodai\n_START_PARAGRAPH_\nJapon\xc5\xb3 primatologija yra laikoma subjektyviu mokslu. Manoma, kad geriausi duomenys gaunami tik susitapatinus su tiriamu padaru. Stengiamasi susilaikyti nuo buvimo visi\xc5\xa1kai neutraliu, siekiant sukurti kasdieni\xc5\xa1k\xc4\x85, maloni\xc4\x85 atmosfer\xc4\x85. Gyv\xc5\xabn\xc5\xb3 prijaukinimas b\xc5\xabtinas s\xc4\x97kmingam tyrimui._NEWLINE_D\xc4\x97l tokio artimo bendravimo dauguma mokslinink\xc5\xb3 tiriamuosius gali atskirti vien \xc5\xbevilgtel\xc4\x97j\xc4\x99, taip pat visi gyv\xc5\xabnai turi savo vardus ir numerius. Yra surenkama daugyb\xc4\x97 duomen\xc5\xb3 apie kiekvien\xc4\x85 tiriam\xc4\x85 primat\xc4\x85, nes japon\xc5\xb3 mokslininkams svarbiausia j\xc5\xb3 bendravimas tarpusavyje.\n_START_SECTION_\nPrimatologija sociobiologijoje\n_START_PARAGRAPH_\nSociobiologijos mokslas siekia suprasti vis\xc5\xb3 gyv\xc5\xabn\xc5\xb3 r\xc5\xab\xc5\xa1i\xc5\xb3 elges\xc4\xaf, tuo tarpu primatologija gilinasi tik \xc4\xaf primatus, tarp j\xc5\xb3 ir \xc5\xbemog\xc5\xb3. Abu \xc5\xa1ie mokslai tiria primat\xc5\xb3 elgesio evoliucij\xc4\x85 tik\xc4\x97damiesi, kad gautos \xc5\xbeinios pad\xc4\x97s daugiau suprasti m\xc5\xabs\xc5\xb3 pa\xc4\x8di\xc5\xb3 m\xc4\x85stym\xc4\x85. Keliamos diskusijos apie tai, kaip vyst\xc4\x97si socialumas, kalbos ir melo atsiradimo prie\xc5\xbeastys bei aplinkyb\xc4\x97s, kult\xc5\xabros svarba.\n_START_SECTION_\nTaksonomija\n_START_PARAGRAPH_\nXVIII a. Karlas Lin\xc4\x97jus, modernios taksonomijos pradininkas, suskirst\xc4\x97 gyv\xc5\xabnus \xc4\xaf grupes. Tai jis dar\xc4\x97 remdamasis morfologiniais pana\xc5\xa1umais. Tokie gyv\xc5\xabnai, kaip \xc4\xafvairios be\xc5\xbed\xc5\xbeion\xc4\x97s, \xc5\xa1impanz\xc4\x97s ar orangutanai labai primena \xc5\xbemog\xc5\xb3, tod\xc4\x97l Lin\xc4\x97jus juos priskyr\xc4\x97 tai pa\xc4\x8diai grupei ir pavadino primatais. Moderni molekulin\xc4\x97 biologija patvirtino, kad \xc5\xbemon\xc4\x97s tikrai priklauso primatams. J\xc5\xb3 ir be\xc5\xbed\xc5\xbeioni\xc5\xb3 DNR didel\xc4\x97 dalis sutampa, o \xc5\xa1impanz\xc4\x97s turi net 97-99% identi\xc5\xa1kos genetin\xc4\x97s informacijos.\n_START_SECTION_\nNuo gr\xc5\xabmingo iki kalbos\n_START_PARAGRAPH_\nNors gr\xc5\xabming\xc4\x85 atlieka daug gyv\xc5\xabn\xc5\xb3 r\xc5\xab\xc5\xa1i\xc5\xb3, ta\xc4\x8diau primatams jis reik\xc5\xa1mingas ne tik d\xc4\x97l parazit\xc5\xb3 pa\xc5\xa1alinimo. Primatams tai yra socialin\xc4\x97 veikla, kuri padeda sustiprinti tarpusavio ry\xc5\xa1\xc4\xaf. Brit\xc5\xb3 antropologas Robin Dunbar pasi\xc5\xabl\xc4\x97 mint\xc4\xaf, kad tarp gr\xc5\xabmingo ir \xc5\xbemoni\xc5\xb3 kalbos yra glaudus ry\xc5\xa1ys. U\xc5\xbe kalb\xc4\x85 atsakingos smegen\xc5\xb3 \xc5\xbeiev\xc4\x97s dydis primat\xc5\xb3 smegenyse yra tiesiogiai proporcingas individ\xc5\xb3 skai\xc4\x8diui, su kuriais gali bendrauti, nesvarbu, ar kalbama apie \xc5\xa1impanzes, ar apie \xc5\xbemones._NEWLINE_Ta\xc4\x8diau yra ribotas skai\xc4\x8dius individ\xc5\xb3, su kuriais \xc4\xafmanoma palaikyti artimus ry\xc5\xa1ius. Jei populiacija tampa per didel\xc4\x97, ji skyla. Tai sukelia poreik\xc4\xaf i\xc5\xa1rasti ma\xc5\xbeiau laiko nei gr\xc5\xabmingas u\xc5\xbeimant\xc4\xaf socialini\xc5\xb3 ry\xc5\xa1i\xc5\xb3 palaikymo b\xc5\xabd\xc4\x85, t. y. kalb\xc4\x85. Kalbant vienu metu galima bendrauti su daug individ\xc5\xb3, u\xc5\xbemegzti daugiau socialini\xc5\xb3 ry\xc5\xa1i\xc5\xb3. Kalb\xc4\x97jimas neu\xc5\xbeima tiek daug laiko, kaip gr\xc5\xabmingas, ta\xc4\x8diau jis yra ne toks intensyvus, tod\xc4\x97l tai leid\xc5\xbeia i\xc5\xa1kelti kit\xc4\x85 hipotez\xc4\x99: kartu su kalba tur\xc4\x97jo atsirasti ir jai b\xc5\xabtini kognityviniai procesai.\n_START_SECTION_\nPrimat\xc5\xb3 protas\n_START_PARAGRAPH_\nPrimat\xc5\xb3 elgesys, kaip ir \xc5\xbemoni\xc5\xb3, yra labai socialus ir pilnas intrig\xc5\xb3, galios \xc5\xbeaidim\xc5\xb3, apgavys\xc4\x8di\xc5\xb3, o v\xc4\x97liau ir atsipra\xc5\xa1ymo. Norint suprasti itin sud\xc4\x97ting\xc4\x85 primat\xc5\xb3 tarpusavio santyki\xc5\xb3 prigimt\xc4\xaf, reikia atsi\xc5\xbevelgti \xc4\xaf proto teorij\xc4\x85. Pagal \xc5\xa1i\xc4\x85 teorij\xc4\x85, reikia paklausti, ar individas gali suvokti ir pasinaudoti informacijos asimetrija (kai vienas grup\xc4\x97s narys \xc5\xbeino daugiau u\xc5\xbe kit\xc4\x85) ir grup\xc4\x97s psichologija. Jei kuris nors primatas \xc5\xbeino, k\xc4\x85 suvokia ir ko nori kiti primatai, jis gali pasiekti prana\xc5\xa1um\xc4\x85 prie\xc5\xa1 kitus ir auk\xc5\xa1t\xc4\x85 status\xc4\x85._NEWLINE_Neseniai \xc5\xa1impanzi\xc5\xb3 proto teorija buvo i\xc5\xa1pl\xc4\x97tota Felix Warneken i\xc5\xa1 Makso Planko instituto. Jo tyrimas parod\xc4\x97, kad \xc5\xa1impanz\xc4\x97 gali suvokti, ar tyr\xc4\x97jas nori numesto daikto ir elgtis adekva\xc4\x8diai j\xc4\xaf pakeldama. \xc4\xaedomiausia tai, kad \xc5\xa1impanz\xc4\x97 sureaguoja tik tada, kai atrodo, jog daiktas pamestas nety\xc4\x8dia. Jei tyr\xc4\x97jas numeta daikt\xc4\x85 akivaizd\xc5\xbeiai specialiai, \xc5\xa1impanz\xc4\x97 \xc4\xaf j\xc4\xaf nereaguoja._NEWLINE_Vis d\xc4\x97lto primatai ne visada taip gerai pasirodo situacijose, susijusiose su proto teorija. Viename eksperimente porai \xc5\xa1impanzi\xc5\xb3, kurios buvo gr\xc5\xabmingo partner\xc4\x97s, buvo duotos dvi svirtys. Nuspaudus vien\xc4\x85 svirt\xc4\xaf, be\xc5\xbed\xc5\xbeion\xc4\x97 gaudavo maisto, o nuspaudus kit\xc4\x85, maisto gaudavo jos partneris. Maisto davimas partneriui negal\xc4\x97jo apriboti pa\xc4\x8dios be\xc5\xbed\xc5\xbeion\xc4\x97s gaunamo maisto kiekio. Vis d\xc4\x97lto, be\xc5\xbed\xc5\xbeion\xc4\x97s nedav\xc4\x97 savo alkanam partneriui maisto. Yra ma\xc5\xbea galimyb\xc4\x97, kad be\xc5\xbed\xc5\xbeion\xc4\x97 nedav\xc4\x97 partneriui maisto, nes man\xc4\x97, kad tada suma\xc5\xbe\xc4\x97s jos pa\xc4\x8dios davinys, ta\xc4\x8diau tai ma\xc5\xbeai tik\xc4\x97tina. \xc5\xa0\xc4\xaf eksperiment\xc4\x85 galima interpretuoti \xc4\xafvairiai, nes sunku k\xc4\x85 nors pasakyti be abejon\xc4\x97s.'